P. Farkas, poslanec: (2001-12-11):
Predloženým návrhom zákona dochádza k zmene zákona o rokovacom poriadku Národnej rady Slovenskej republiky, zákona o Kancelárii prezidenta Slovenskej republiky a zákona o organizácii Ústavného súdu Slovenskej republiky, o konaní pred ním a postavení jeho sudcov, a to v súvislosti so schválením zákona o štátnej službe a verejnej službe. Podľa niektorých ustanovení týchto zákonov platové pomery a odmeňovanie štátnych zamestnancov a zamestnancov verejnej služby týchto kancelárií upravujú osobitné predpisy. Týmito predpismi majú byť práve spomínané novely zákonov, ktoré obsahuje predložený návrh zákona skupinou poslancov Národnej rady Slovenskej republiky. Postavenie administratívy parlamentov aj v iných krajinách sveta a Európy má osobitný charakter, a preto článok 1, ktorý upravuje zmenu zákona o rokovacom poriadku Národnej rady Slovenskej republiky osobitne, avšak na základe splnomocňujúcich ustanovení zákonov o štátnej službe a zákona o verejnej službe upravuje platové náležitosti oboch skupín zamestnancov, t. j. tak zamestnancov v štátnej službe, ako aj vo verejnej službe. Článok 2 týkajúci sa postavenia zamestnancov Kancelárie prezidenta Slovenskej republiky osobitným spôsobom upravuje platové pomery a odmeňovanie iba pracovníkov v štátnej službe, platové pomery zamestnancov kancelárie prezidenta vo verejnej službe upravuje v celom rozsahu zákon o verejnej službe a Zákonník práce. Tak ako doteraz vedúceho Kancelárie prezidenta Slovenskej republiky vymenúva a odvoláva prezident Slovenskej republiky. Článok 3 obsahuje zmeny týkajúce sa nielen platových pomeroch a odmeňovania štátnych zamestnancov Ústavného súdu Slovenskej republiky, ale aj postavenie Kancelárie Ústavného súdu Slovenskej republiky. Podľa navrhovanej zmeny sa má táto kancelária stať samostatnou právnickou osobou, ktorú riadi a v jej mene vystupuje vedúci kancelárie. Aj v tomto prípade zamestnanci vo verejnej službe výlučne podliehajú pôsobnosti zákona o verejnej službe. Súčasťou zákona o rokovacom poriadku Národnej rady Slovenskej republiky je prílohe k tomu zákonu, ktorá upravuje platový poriadok Kancelárie Národnej rady Slovenskej republiky, ktorý obsahuje katalóg činností v štátnej službe, katalóg pracovných činností s prevahou duševnej práce vo verejnej službe a katalóg pracovných činností, remeselných alebo manipulačných s prevahou fyzickej práce vo verejnej službe. Súčasťou tejto prílohy je aj stupnica platových taríf jednotlivých skupín zamestnancov. Podľa prílohy č. 1 návrhu zákona je prílohou k zákonu č. 16/1993 Z. z. a jej obsahom je katalóg činností štátnych zamestnancov Kancelárie prezidenta Slovenskej republiky. Príloha č. 2 obsahuje stupnicu platových taríf štátnych zamestnancov. V prílohe č. 1 k zákonu č. 38/1993 Z. z. je katalóg činností štátnej služby jej zamestnancov a príloha č. 2 obsahuje stupnicu platových taríf týchto zamestnancov. Účinnosť zákona je rozdelená tak, aby nadväzovala na účinnosť zákona o štátnej službe, ako aj na účinnosť o verejnej službe, t. j. 1. apríl 2002. Tie ustanovenia, ktoré sa netýkajú účinnosti spomínaných zákonov, nadobúdajú účinnosť dňom vyhlásenia. Vážené panie poslankyne, vážení páni poslanci, žiadam vás o podporu tohto predloženého návrhu zákona skupinou poslancov. Pán predsedajúci, skončil som.